

|  |
| --- |
| **Обобщена оценка на въздействието** |
| **Оценка на въздействието във връзка с препоръки за решения на Съвета за разрешаване на започването на преговори за споразумения за свободна търговия съответно с Австралия и Нова Зеландия** |
| **A. Необходимост от действие** |
| **Защо? Какъв е разглежданият проблем?** |
| Новата търговска политика на ЕС, описана в съобщението на Комисията „Търговията — за всички“, предвижда да се повиши ефективността на подхода на ЕС към търговската политика по отношение на постиганите икономически резултати, той да стане по-прозрачен и да защитава не само интереси, но и ценности. Тези основни цели включват търговията и устойчивото развитие, утвърждаването на ценностите и нормите на ЕС (такива като правата на човека, трудовите права, опазването на околната среда и здравето, и защитата на потребителите) и улесняването на търговския обмен и инвестициите за МСП. За да може да се оползотвори пълният потенциал на търговията е необходима амбициозна програма за многостранни и двустранни преговори. Това е залегнало в основата на инициативата за започване на преговори за споразумения за свободна търговия (ССТ) с Австралия и Нова Зеландия, която е една от конкретните инициативи, изброени в съобщението „Търговията — за всички“.  Предприятията от ЕС се ползват от сравнително по-малко благоприятни условия за достъп до австралийския и новозеландския пазари в сравнение с държавите извън ЕС, които имат сключени ССТ с Австралия и Нова Зеландия. При все че равнището на прилаганите от Австралия и Нова Зеландия вносни мита е ниско, за някои продукти и двете държави начисляват сравнително високи мита, като положението се утежнява от съществуващите нетарифни пречки, включващи различни правила.  Ограниченият обхват на съществуващите секторни споразумения, които са в сила, както с Австралия, така и с Нова Зеландия, също означава, че не могат да бъдат постигнати свързаните с търговията основни цели на ЕС, тъй като съществуват малко на брой относими двустранни материални правила, които подлежат на изпълнение, а двустранните рамки за търговията и инвестициите не съдържат изобщо общи инструменти за обезпечаване на изпълнението. |
| **Какво се очаква да бъде постигнато с настоящата инициатива?** |
| Да се създадат условия на равнопоставеност с другите държави, които вече се ползват с преференциално третиране благодарение на своите ССТ с Австралия и Нова Зеландия.  Да се оползотвори неусвоеният потенциал, който крие увеличаването на търговския обмен и на потока от инвестиции съответно между ЕС и Австралия и между ЕС и Нова Зеландия. Това може да се постигне чрез намаляване на съществуващите пречки пред търговията и инвестициите, като същевременно се държи сметка за чувствителните аспекти на сектора на селското стопанство в ЕС и се проучат възможностите за ориентирано към бъдещето регулаторно сътрудничество в избрани области, в зависимост от нуждите.  Да се създаде нова рамка, включваща изчерпателни, напредничави и осъвременени набори от правила за отношенията в областта на търговията и инвестициите между ЕС и Австралия и между ЕС и Нова Зеландия. При това ще бъдат взети предвид и наскоро сключените политически рамкови споразумения съответно с Австралия и Нова Зеландия. |
| **Каква е добавената стойност от действие на равнището на ЕС?** |
| Политическата намеса преследва двояка цел: да се подобрят конкретните условия, позволяващи да се стимулират търговският обмен и инвестициите между ЕС и, съответно, Австралия и Нова Зеландия, успоредно с осъществяването на общите цели на търговската политика на ЕС, набелязани в съобщението „Търговията — за всички“. По силата на член 3 във връзка с член 207 от Договора за функционирането на Европейския съюз (ДФЕС) само ЕС може да договаря търговски споразумения. По силата на член 5, параграф 3 от Договора за Европейския съюз (ДЕС) принципът на субсидиарност не се прилага в областите, в които ЕС разполага с изключителна компетентност. |
| **Б. Възможни решения** |
| **Какви законодателни и незаконодателни варианти на политиката са разгледани? Има ли предпочитан вариант или няма такъв? Защо?** |
| Бяха анализирани три варианти на политиката.  Вариант А („базисен сценарий“) означава запазване на съществуващата рамка, което обаче може да доведе до сравнително влошаване на двустранните търговски връзки, без при това да се постигнат набелязаните цели.  Вариант Б включва базисния сценарий и предвижда подобрено прилагане на съществуващите секторни двустранни споразумения или сключването на нови секторни споразумения, опирайки се на съществуващите двустранни секторни споразумения. Вариант Б не претърпя по-нататъшно развитие поради политическата си нежизнеспособност както за Австралия, така и за Нова Зеландия.  Вариант В предвижда паралелното изготвяне на две съвременни и всеобхватни споразумения — едното с Австралия, а другото с Нова Зеландия. Това предполага сериозни усилия за отстраняване на тарифните и нетарифните пречки, либерализиране и улесняване на услугите и инвестициите, закрила на инвестициите, а също укрепване на регулаторното сътрудничество, като същевременно се държи сметка за съществуващите чувствителни аспекти и изключения. Този вариант се подразделя на подварианти в зависимост от амбициозността на преследваните с него цели: подвариант В1 е консервативен сценарий, предвиждащ частично либерализиране, докато подвариант В2 предвижда по-мащабно либерализиране, в т.ч. пълно либерализиране на вносните мита за различните стоки. Вариант В бе подкрепен в хода на паралелно протичащите обсъждания с Австралия и Нова Зеландия във връзка с определянето на обхвата на бъдещите ССТ.  Предпочитаният от ЕС вариант е вариант В2, съответно изменен, като се вземат под внимание особено чувствителните аспекти на определени селскостопански подсектори, които извади наяве направеният анализ в рамките на оценката на въздействието. |
| **Кой подкрепя отделните варианти?** |
| Европейската комисия, както и австралийските и новозеландските власти подкрепят вариант В като най-изгоден за всяка една от страните. Преобладаващата част от заинтересованите страни от предприемаческия сектор също подкрепят идеята за нови ССТ съответно с Австралия и Нова Зеландия с цел по-нататъшно заздравяване на икономическите връзки. По-съществено изключение правят заинтересовани страни от някои селскостопански подсектори в ЕС, които не желаят пълно либерализиране за определени продукти. Заинтересованите страни от нестопанския сектор подчертаха колко важно е да се поддържат високи стандарти в социалната сфера, както и в областта на околната среда, потреблението и други области, и да се запази правото на правителствата да извършват регулаторна дейност. Това е в съответствие с целите на политиката на ЕС в областта на ССТ. |
| **В. Въздействие на предпочитания вариант** |
| **Какви са ползите от предпочитания вариант?** |
| Предпочитаният вариант на политика има положително целокупно икономическо въздействие върху ЕС, Австралия и Нова Зеландия. По отношение на ЕС се очаква този вариант да доведе до увеличение с близо 0,02 % на БВП, който ефект се счита за значителен (4,9 милиарда евро) в дългосрочен план, предвид мащабите на икономиката на ЕС. Икономическото благосъстояние ще отбележи ръст от 4,8 милиарда евро в дългосрочен план.  Що се отнася до Австралия, очаква се увеличение с 0,20 % (4,2 милиарда евро) на реалния БВП и увеличение с 1,8 милиарда евро на икономическото благосъстояние в дългосрочен план. По отношение на Нова Зеландия се очаква увеличение с 0,52 % (1,3 милиарда евро) на реалния БВП и увеличение с 0,6 милиарда евро на икономическото благосъстояние в дългосрочен план.  Този вариант ще донесе значителна целокупна икономическа изгода, като същевременно ще бъдат взети предвид чувствителните аспекти на определени селскостопански подсектори.  Има вероятност отделни социални последици (по-специално що се отнася до трудовите възнаграждения и заетостта) да са слабо положителни в ЕС, Австралия и Нова Зеландия. Очаква се да бъде положително съвкупното въздействие върху икономическите и социалните права на човека (адекватен жизнен стандарт, право на труд, социална закрила), както и върху други права, произтичащи от подобряването на благосъстоянието. |
| **Какви са разходите, свързани с предпочитания вариант?** |
| Като обичайна последица от намаляването на пречките пред търговията, очакванията са разгръщането в по-голям мащаб на икономическата дейност да доведе до слабо повишаване на емисиите на парникови газове (CO2) (увеличение с 0,38 % в Австралия, с 0,64 % — в Нова Зеландия и с 0,04 % — в ЕС) и до намаляване в останалата част от света, което би довело до незначително увеличение в световен мащаб в дългосрочен план.  ЕС предвижда да включи в споразумението разпоредби относно принципите за опазване на околната среда в отделна глава, посветена на търговията и устойчивото развитие.  Либерализирането на търговията може да доведе до безработица с преходен характер (преразпределение на работната ръка) в малко на брой сектори. По-специално увеличеният достъп до пазара в сектора на основните селскостопански продукти може да се отрази неблагоприятно на заетостта на дребните земеделски производители в ЕС. |
| **Какви ще са последиците за предприятията, МСП и микропредприятията?** |
| Предпочитаният вариант на политика предполага цялостно намаляване на пречките пред износа на стоки и услуги и инвестициите на ЕС в Австралия и Нова Зеландия.  Евентуални разпоредби за опростяване на митническите процедури и управление биха донесли определени предимства за дребните износители и поради това са много важни за малките и средните предприятия (МСП). Наред с това, евентуални разпоредби относно двустранното сътрудничество, целящи да се подобри достъпът на МСП до информация, ще позволят да се увеличи прозрачността. |
| **Ще има ли значително отражение**  **върху националните бюджети и администрации?** |
| Не се очаква ССТ да имат значително отражение върху националните бюджети и администрации.  (Прякото отражение върху бюджета на ЕС се очаква да бъде отрицателно поради намаляване на постъпленията от мита.) |
| **Ще има ли други значителни въздействия?** |
| Не. |
| **Г. Последващи действия** |
| **Кога ще се извърши преглед на политиката?** |
| След сключването, влизането в сила и започването на прилагането им, новите ССТ подлежат на мониторинг, при използване на показатели за тази цел. Редовните консултации със заинтересованите страни ще дадат възможност за ефективни последващи действия във връзка с прилагането им. ССТ ще бъдат подложени на оценка, след като бъдат в сила достатъчно дълго време, за да се осигури наличието на необходимите данни. |